Spanske myndigheder betegnede Ahmed Samsam som en meget farlig hellig kriger, da de sidste år anholdt den danske statsborger på den spanske solkyst.

Og nu har en spansk domstol idømt ham otte års fængsel for at have været en del af terrorbevægelsen Islamisk Stat i Syrien.

Det fremgår af dommen i sagen.

Ahmed Samsam anker dommen, oplyser hans spanske forsvarer, Iván Jiménez Aybar.

- Jeg mener ikke, at dommerne har bevist, at Ahmed Samsam har tilhørt, samarbejdet med eller finansieret Islamisk Stat, og derfor mener jeg, at dommen er urimelig, siger han.

Læs også : Dansk syrienkriger på anklagebænken i Spanien: Tiltalt for at støtte IS

Ahmed Samsam blev anholdt i Spanien for et år siden, og sagen mod ham startede den 12. juni i år ved en domstol i Madrid.

Den danske syrienkriger har under retssagen nægtet sig skyldig i anklagerne om at have være en del af Islamisk Stat.

Han har erkendt, at han har været i Syrien flere gange mellem 2012 og 2015, hvor han deltog i kampe under den syriske borgerkrig.

Men ifølge Ahmed Samsam har danske myndigheder kendt til rejserne. Derfor undrer det ham, at han nu er dømt for terrorstøtte, siger hans spanske forsvarer.

- Han forstår ikke, hvordan han kan blive dømt for noget i Spanien, som intet har med landet at gøre, når han samtidig aldrig har haft problemer i Danmark, siger Iván Jiménez Aybar.

Turene til Syrien har Ahmed Samsam fortalt åbent om, da DR's mellemøstkorrespondent Puk Damsgaard mødte ham i Syrien i 2012.